KIRJALLINEN KYSYMYS P-0360/00 esittäjä(t): Jean Lambert (Verts/ALE) komissiolle. Vedenpullotuslaitoksen rakentaminen Tagulucheen La Gomeran saarelle (Kanariansaaret).



Virallinen lehti nro 330 E , 21/11/2000 s. 0137 - 0138



KIRJALLINEN KYSYMYS P-0360/00 esittäjä(t): Jean Lambert (Verts/ALE) komissiolle (4. helmikuuta 2000) Aihe: Vedenpullotuslaitoksen rakentaminen Tagulucheen La Gomeran saarelle (Kanariansaaret) Kanariasaarten hallitus on ilmoittanut, että vedenpullotuslaitoksen rakentaminen La Gomeran saarella Valle Gran Reyn kunnassa sijaitsevaan Tagulucheen on julkisen ja yhteiskunnallisen edun mukaista. Alue, jonne laitos on tarkoitus perustaa, on julistettu maanviljelyalueeksi ja on sijainniltaan sama kuin alue nimeltä Taguluche, jonka sisällyttämistä Natura 2000 -verkostoon(1) Kanariansaarten hallitus on ehdottanut. Tämä kyseinen alue on julistettu yhteisön tärkeänä pitämäksi alueeksi (koodi ES7020108), ja kyseessä on siis sama alue kuin laitoksen rakentamisalue. Kanariansaarten itsehallintolain mukaan julkista etua koskeva selvityspyyntö ei etene, koska samassa laissa selvennetään, että julkisen tai yhteiskunnallisen edun mukaisten laitosten tai rakentamisen ollessa kyseessä, edun mukaisina ei voida missään tapauksessa pitää maaseutualueelle sijoitettuja teollisuuslaitoksia(2). Lisäksi hankkeesta saatava yhteiskunnallinen hyöty on kyseenalainen, koska sillä hankkeen omien tietojen mukaan luodaan seitsemän työpaikkaa, mutta rikotaan 116:n vesioikeuden omistajan oikeuksia ja takuita maanviljelyyn. Tähän voidaan lisätä se, että La Gomeran saarella ei perinteisesti ole teollisuutta ja vielä vähemmän vedenpullotuslaitoksia. Laitos olisi yksityinen, voittoa tavoitteleva yritys, joka perustettaisiin julkisilla varoilla. Lisäksi asiantuntijoiden mukaan vedenpullotusteollisuuden kasvu Kanariansaarilla on suhteetonta. Kanariansaarten autonomisen hallituksen aluepolitiikkaministeriön ympäristöosaston varaministeri myöntää, että hankkeesta ei ole tehty yksityiskohtaista ympäristövaikutustutkimusta, jossa otettaisiin huomioon myös lähdevesien valjastaminen ja alueen perinteiselle maanviljelylle aiheutuvat sosiaaliset vaikutukset. Hän tunnustaa lisäksi, että työt vaikuttavat kansallismuistomerkki Lomo del Carretónin ekologisesti arkaluonteista alueeseen, joka myös kuuluu yhteisön tärkeinä pitämiin alueisiin (koodi ES7020037), koska pullotuslaitos ottaa vettä kolmesta lähteestä, joita niiden omistajat käyttävät maidensa kasteluun(3). Näin ollen ei ole olemassa yhteisön direktiivien suuntaviivojen mukaista vaikutusselvitystä. Molempien alueiden julistaminen yhteisön tärkeinä pitämiksi alueiksi perustuu ensimmäiseen kriteeriin eli ensisijaisesti suojeltaviin elinympäristöihin ja lajeihin. Erityisesti on mainittava Phoenix canariensis -taatelipalmuviljelykset. Mikäli pullotuslaitos perustettaisiin, se vaikuttaisi olennaisesti tämän palmun suojeluun ja alueen maisemaan, koska laakson vähäiset luonnon vesivarat poistuisivat. Eikö komissio katso, että Taguluchen vedenpullotuslaitoshanke rikkoo ympäristövaikutustutkimuksia koskevaa yhteisön lainsäädäntöä? Katsooko komissio, että suunniteltu teollisuuslaitos sopii yhteen Natura 2000 -verkostossa ehdotettujen, yhteisön tärkeinä pitämien suojelualueiden kanssa? (1) Ks. direktiivi 92/43/ETY luontotyyppien ja luonnonvaraisten eläinten ja kasviston suojelusta, EYVL L 206, 22.7.1992, s. 7. (2) Ks. 7. huhtikuuta 1987 annettu laki 5/1987 maaseutualueen aluekaavoituksesta asutuskäyttöön ja 13. toukokuuta 1999 annettu laki 9/1999 Kanariansaarten aluekaavoituksesta. Myös Kanariansaarten vesiä koskeva laki 12/1990 on sovellettavissa. (3) Mikäli vedenpullotuslaitos rakennettaisiin, Taguluchen maanviljelystoiminta vaarantuisi, koska kasteluvesi puuttuisi. Hanketta vastustava pyyntö (nro 24/2000) on esitetty Euroopan parlamentille. Margot Wallströmin komission puolesta antama vastaus (7. maaliskuuta 2000) Espanjan viranomaiset ovat maininneet luonnonkohteet Taguluche (140 hehtaaria) ja Lomo del Carretón (263 hehtaaria), kansallisissa luetteloissaan, joissa yksilöidään luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetussa neuvoston direktiivissä 92/43/ETY(1) tarkoitetut, yhteisön kannalta mahdollisesti tärkeät kohteet, jotka voitaisiin lisätä Natura 2000 -verkostoon. Kyseessä olevassa rakennushankkeessa on tarkoitus rakentaa vedenpullotuslaitos Tagulucheen Valle Gran Reyn kuntaan, joka sijaitsee Espanjan Kanarian saariin kuuluvalla La Gomeran saarella. Tässä yhteydessä on syytä muistuttaa, että komissio on saanut samaan asiaan liittyvän valituksen, jonka viitenumero on P-1999/4875. Asia on annettu komission tarkasteltavaksi, jotta voidaan määritellä, voiko parlamentin jäsenen mainitsemasta hankkeesta aiheutua mainittuihin luonnonkohteisiin direktiivin 92/43/ETY tavoitteiden kannalta huomattavia vaikutuksia. Tällöin olisi sovellettava direktiivin 6 artiklassa tarkoitettua menettelyä. Komissio, joka valvoo perustamissopimusten noudattamista, tulee toteuttamaan tarvittavat toimenpiteet sen varmistamiseksi, että kyseisessä tapauksessa noudatetaan yhteisön lainsäädäntöä. (1) EYVL L 206, 22.7.1992.